Frank Jensen (S), 2000-12-07:
Det fremgår af bemærkningerne til dette beslutningsforslag, at forslaget har sin baggrund i et brev fra Høje-Taastrup Kommune til socialministeren. Høje-Taastrup Kommune efterlyser kontante sanktionsmuligheder over for de utilpassede unge, som har begået alvorlig kriminalitet, og som ikke respekterer vilkårene i en ungdomskontrakt.
Jeg vil gerne understrege, at ungdomskontrakter ikke er og aldrig har været tænkt anvendt som en strafferetlig sanktion over for utilpassede unge, som har begået alvorlig kriminalitet.
I de retningslinjer, som Rigsadvokaten har udstedt til politiet og anklagemyndigheden om ordningen, anføres således, at det er udelukket at anvende tiltalefrafald med vilkår om ungdomskontrakt over for unge, der har begået alvorlig kriminalitet.
Det gælder f.eks. vold, røveri, groft hærværk eller narkotikakriminalitet.
En ungdomskontrakt skal altid indeholde vilkår om sociale foranstaltninger og vilkår om straffri vandel.
Det følger allerede i dag direkte af retsplejelovens § 723, stk. 4, og der er således ikke på dette punkt behov for lovændringer.
Det er politiet, der påser overholdelse af ungdomskontrakternes vilkår om straffri vandel.
Tilsynet med overholdelse af ungdomskontrakternes vilkår om sociale foranstaltninger føres af kommunen.
De sociale myndigheder underretter politiet om vilkårsovertrædelser og om et eventuelt behov for ændring i kontrakten efter de retningslinjer, der er fastsat for ordningen med ungdomskontrakter.
Er der tale om vilkårsovertrædelser i form af ny kriminalitet, følger det af de almindelige principper om straffastsættelsen i straffesager, at reaktionen beror på de konkrete vurderinger af sagens karakter og gerningsmandens personlige forhold.
Drejer det sig om de overtrædelser af kontraktens bestemmelser om sociale foranstaltninger efter serviceloven, afhænger reaktionen i dag tilsvarende af de konkrete omstændigheder.
De sociale foranstaltninger, der indgår i ungdomskontrakten, vil ofte indeholde elementer, der ikke er relateret til den begåede kriminalitet, men som er et led
i den samlede indsats for den unge og dennes familie.
Vilkårene er altid fastsat med nøje hensyntagen til den enkelte unges særlige forhold og indeholder en detaljeret plan for de initiativer, der skal udgøre en samlet indsats for den unge.
Det vil efter regeringens opfattelse ikke have nogen særlig kriminalitetsforebyggende effekt eller medvirke til en løsning af den unges og familiens problemer, at ethvert kontraktbrud fra den unges side automatisk resulterer en genoptagelse af straffesagen eller i en ændring af vilkårene.
Det afgørende efter regeringens opfattelse er, at der foretages en helt konkret vurdering af behovet for at ændre på vilkårene i kontrakten eller for at genoptage straffesagen, når vilkår overtrædes.
Fører den konkrete vurdering til, at der skal foretages ændringer i kontrakten, er det efter regeringens opfattelse samtidig afgørende, at det sker hurtigt.
De nuværende retningslinjer foreskriver, at politiet skal behandle sagen vedrørende ungdomskontrakter hurtigst muligt, og at de sociale myndigheder hurtigst muligt skal indbringe grove eller gentagne vilkårsovertrædelser for politiet.
Der er således i dag tale om en højt prioriteret sag.
Rigsadvokaten har da også over for mig oplyst, at han ikke har grundlag for at antage, at politiet og anklagemyndigheden ikke skulle være opmærksom på, at der ved overtrædelse af vilkår i ungdomskontrakter bør reageres snarest muligt.
Jeg vil gerne understrege, at det naturligvis også for regeringen er afgørende, at ungdomskontraktordningen fungerer efter sin hensigt, og at den tages alvorligt af de unge.
Ungdomskontraktordningen har som bekendt fungeret som en landsdækkende ordning i godt 2 år, derfor vil der også i sagens natur kunne være områder, hvor der er behov for at udvikle og forbedre det praktiske arbejde og samarbejde vedrørende ungdomskontrakter; det gælder naturligvis også for den opfølgende del af arbejdet.
Det er også baggrunden for, at jeg sammen med socialministeren og undervisningsministeren har bedt Det Kriminalpræventive Råd om at indsamle oplysninger og erfaringer vedrørende ordningen fra landets politikredse og fra kommunerne.
Den undersøgelse forventes afsluttet til foråret.
Efter regeringens opfattelse er der ikke grundlag for på nuværende tidspunkt at foretage ændringer i de retningslinjer, der er fastsat for ordningen med ungdomskontrakt.
Regeringen kan således ikke støtte det fremsatte beslutningsforslag.